[{"text_idx": "#000000", "text": "Uudishimulik rebane looduses. Foto: Unsplash"}, {"text_idx": "#000001", "text": "Rebaste puhul vo\u0303ib o\u0308elda, et teatud omadustes on u\u0308snagi mitmeid sarnasusi kassiga: tal on va\u0308ga tundlikud vurrud, ka\u0308ppade all pehmed ja o\u0303rnad padjandid ning vo\u0303ime oma ku\u0308u\u0308ned sisse to\u0303mmata. Tegemist on o\u0308o\u0308loomaga, kes peab jahti ehast koidikuni. Ta eelistab ka\u0308ia ringi omapa\u0308i, just nagu kass \u2013 va\u0308lja arvatud kutsikate eest hoolitsemise perioodil, mil emasloomad hoiavad kokku, samas kui isased perele toitu muretsevad. Rebasekutsikad o\u0303pivad ma\u0308ngides, kuidas iseseisvalt hakkama saada. Rebasel on va\u0308ga terav kuulmine ja hea haistmine, mis vo\u0303imaldab tal ja\u0308lgida va\u0308ikeste saakloomade liikumist rohus, maa all vo\u0303i isegi paksu lume all."}, {"text_idx": "#000003", "text": "Ta so\u0308o\u0308b peamiselt marju, juuri, hiiri ja muid va\u0308ikeloomi. Lisaks on rebasel komme oma toitu maa alla peita, ta on osav urgude kaevaja. Oma uhket kohevat saba kasutab loom lo\u0303hnaeritamiseks ja sel viisil suhtlemiseks. Rebane suudab joosta kiirusel 40 km/h, varjates oma ja\u0308lgi kavalalt jahikoerte eest ning hoiatades ka teisi terava haugatusega."}, {"text_idx": "#000004", "text": "Igal aastal kasvatatakse ja hukatakse karusloomakasvandustes miljoneid rebaseid: peamiselt sini-, ho\u0303be- ja punarebaseid ja nende karvava\u0308rvuse mutante. Punarebane on laialt levinud ja eestlastele va\u0308ga tuttav intelligentne metsloom. Ho\u0303berebane on aretatud punarebasest (muteerumise tulemus). Sinirebane on polaarrebase teisend."}, {"text_idx": "#000006", "text": "Kulude kokkuhoidmiseks hoitakse loomi kitsastes traatpuurides, tihti mitme kaupa koos. Elu umbes u\u0308he ruutmeetri suuruses traatpuuris va\u0308listab ku\u0308mnetel kilomeetritel liikuma kohastunud rebase liigiomased tegevused, nagu na\u0308iteks jooksmise, ronimise, pesaurgude kaevamise vo\u0303i jahtimise. Sellised elutingimused on loomale nii fu\u0308u\u0308siliselt kui ka psu\u0308hholoogiliselt va\u0308ljakannatamatud."}, {"text_idx": "#000007", "text": "Nagu o\u0308eldud, on rebased eraklikud loomad, kes vajavad suurt territooriumi \u2013 pannes nad mitmekesi puuridesse kokku, sadade vo\u0303i tuhandete kaupa ritta, tekitab see koos liikumisvo\u0303imetusega loomades kroonilist stressi ja psu\u0308hholoogilisi ha\u0308ireid, mis va\u0308ljenduvad enese karvade va\u0308ljakiskumises, oma saba ja jalgade na\u0308rimises, to\u0303mblemises ja oma puurikaaslaste kannibaliseerimises. Loomad la\u0308hevad vangistustingimustes so\u0303na otseses mo\u0303ttes hulluks."}, {"text_idx": "#000008", "text": "Lisaks rahuldamata po\u0303hivajadustele kannatavad puurirebased tihti valulike haiguste, raskete haavade ja pideva hirmuseisundi all. Loomade ja\u0308semed moonduvad traatvo\u0303rel seismisest, mis tekitab kogu elu va\u0308ltel valusid. Karusloomafarmides vohavad ka parasiidid ja nakkushaigused."}, {"text_idx": "#000010", "text": "Ka hukkamisprotseduuril arvestatakse eelko\u0303ige tootjate huviga: et hoida looma karvkate ilusana, tapetakse rebased elektrilo\u0308o\u0308gi abil, surudes neile u\u0308he elektroodi suhu ja teise pa\u0308rakusse. Tegemist on valulise surmaga. On dokumenteeritud kaasuseid, kus loom a\u0308rkab veel u\u0308les, kui teda juba nu\u0308litakse. Tapmisele eelnev ka\u0308itlemise protseduur on samuti stressirohke. Tegemist on ebahumaanse hukkamismeetodiga. Karusloomafarmi loomade kannatusi ta\u0308is elu lo\u0303peb piinarikka surmaga."}, {"text_idx": "#000012", "text": "Juba kaks ku\u0308mnendit tagasi koostatud Euroopa Komisjoni karusloomakasvatuse loomade heaolu raportis toodi selgelt va\u0308lja, et kasutatav kasvatussu\u0308steem po\u0303hjustab loomadele to\u0303siseid probleeme, standardpuur ei vasta loomade baasvajadustele ja loomade terviseprobleemide ta\u0308helepanuta ja\u0308tmine ei ole harv na\u0308htus."}, {"text_idx": "#000013", "text": "Aastatega pole elutingimused karusloomafarmides eriliselt paranenud: ka uuemates heaoluraportites viidatakse samade probleemide ta\u0308naseni esinemisele. Selgitatakse, et metsloomadele elamisva\u0308a\u0308rse elu tagamine praegustes farmioludes vo\u0303i ka tingimuste parandamine on sisuliselt vo\u0303imatu \u2013 ainus viis seadustega koosko\u0303la saavutamiseks on karusloomafarmid keelustada. Ka zooloog ja Tallinna loomaaia direktor Tiit Maran on to\u0303denud, et ta\u0308nane karusloomakasvatus toimib o\u0308koloogiliste ja loomade heaoluliste kulude eiramise arvelt."}, {"text_idx": "#000015", "text": "Vastukaaluks avalikule kriitikale algatas ja rahastas karusnahato\u0308o\u0308stus u\u0308leeuroopalise sertifitseerimisprogrammi \u201eWelfur\u201c, mille alusel va\u0308ljastatakse kriteeriumitele vastavatele karusloomafarmidele karusloomade heaolu to\u0303endav sertifikaat. Suuremahulised uuringuraportid na\u0308itavad, et sertifikaadi hindamiskriteeriumites ei po\u0308o\u0308rata ta\u0308helepanu olulistele loomade liigiomastele vajadustele ning ja\u0308etakse ko\u0303rvale a\u0308a\u0308rmuslikult kannatavad u\u0308ksikisendid."}, {"text_idx": "#000016", "text": "Programm on pa\u0308lvinud kriitikat nii Euroopa veterinaaridelt, zooloogidelt kui loomakaitseorganisatsioonidelt, kelle so\u0303nul on tegemist karusnahato\u0308o\u0308stuse huve toetava mo\u0303jutusprojektiga, mis aitab strateegiliselt varjata karusloomafarmide kitsaskohti ja kuvada avalikkusele, justkui ka\u0308ituksid karusnahato\u0308o\u0308sturid vastutustundlikult, hoolides loomade elutingimustest."}, {"text_idx": "#000017", "text": "Va\u0308rsked rahvusvahelised juurdlused na\u0308itavad, et suures osas EL-i karusloomafarmides, shWelfur-sertifikaadiga farmides dokumenteeritud praktikad ei vasta loomade heaolu minimaalsetele seaduslikele no\u0303uetele ega u\u0308ldisele Euroopa Liidu No\u0303ukogu direktiivile 98/58/EC, mis ka\u0308sitleb loomade pidamist to\u0308o\u0308stuslikul eesma\u0308rgil. Rahvusvahelised uurimused kinnitavad ulatuslikke heaoluno\u0303uete rikkumisi, nagu na\u0308iteks:"}, {"text_idx": "#000018", "text": "meditsiinilise ta\u0308helepanuta ja\u0308etud su\u0308gavad haavad ja po\u0303letikud; puuduvad sabad, ja\u0308semed ja ko\u0303rvad; va\u0308a\u0308rarenenud jalaluud; janus vo\u0303i na\u0308lgivad loomad; katkised traatpuurid; ko\u0303dunevad laibad puurides."}, {"text_idx": "#000021", "text": "Vo\u0303ttes ko\u0303ike seda arvesse, on umbes pooled Euroopa riigid karusloomafarmid eetilistel kaalutlustel keelustanud vo\u0303i siis astuvad selleks aktiivseid samme. Ka Eesti vo\u0303iks kuuluda sellesse vastutustundlike ja eesrindlike riikide nimistusse."}, {"text_idx": "#000022", "text": "Na\u0308htamatud Loomad seisab karusloomafarmide keelustamise eest aktiivselt nii Riigikogu komisjonides, ministeeriumite kui poliitikutega suheldes. Vaata, kuidas Sinagi saad meile ja karusloomadele abiks olla: "}]